Fostul presedinte Traian Basescu a fost miercuri la sediul PMP, unde si-a luat in primire biroul care i-a fost amenajat inca din luna decembrie a anului trecut.

Intrebat de jurnalisti daca si-a schimbat parerea despre Elena Udrea, ca urmare a evenimentelor recente, fostul sef al statului a spus ca are in continuare incredere in ea, pana cand judecatorul va da verdictul final.

"Justitia este corecta. Nu eu voi discuta justitia, care am sustinut-o in independenta ei si in a face ce trebuie pentru a consolida statul de drept. In ceea ce o priveste pe Elena, convingerea mea este ca in instanta, atunci cand procesul se va derula, va fi capabila sa-si dovedeasca nevinovatia. Cred in omul asta, indiferent cat de suparati sunt toti pe mine ca n-o abandonez. Nu pot sa abandonez ideea ca un om care mi-a fost atat de loial peste noapte devine un om indezirabil. A fost partenerul meu politic, printre foarte putinii care au mai ramas din fostii lideri ai PDL-ului, si asa cum eu o stiu se va bate sa-si dovedeasca nevinovatia. Singurul moment in care as putea sa-mi schimb pozitia ar fi daca judecatorii, cand se va termina procesul, vor spune altfel." - a spus Traian Basescu.

Intrebat daca a inteles semnul facut de Elena Udrea luni in Parlament, pe care unii l-au caracterizat drept "mafiot", Basescu a spus ca nu stie si ca n-a vazut dezbaterile din Parlament.

El a fost asteptat la sediul formatiunii de catre secretarul general al PMP, Dorel Onaca. Presedintele PMP, deputatul Eugen Tomac va ajunge si el la sediu in cursul zilei de miercuri.

Fostul presedinte Basescu a participat la sfarsitul saptamanii trecute la congresul PMP, reuniune unde a tinut o cuvantare in care a spus ca doreste sa fie un "partener" al acestui partid, dar fara sa il conduca.